Lewis Hamilton

Sir Lewis Carl Davidson Hamilton (sündinud 7. jaanuaril 1985 Stevenage'is Inglismaal) on Suurbritannia Vormel 1 sõitja; 2008., 2014., 2015., 2017., 2018., 2019. ja 2020. aasta maailmameister.

Enne Vormel 1 

Lewis Hamilton on afrokariibi päritolu. Tema ema Carmen Larbalestier (praegu Lockhart) on valge britt, isa Anthony on tumedanahaline, kelle vanemad tulid Suurbritanniasse Grenadast 1950. aastatel. Isaisa töötas Londoni metroos, isa töötas IT-juhina.

Lewis sai oma nime Carl Lewise järgi. Vanemad lahutasid, kui poiss oli kaheaastane. Ta kasvas koos ema ning poolõdede Nicola ja Samanthaga kuni 12. eluaastani, mil hakkas elama koos isa, kasuema Linda ja poolvenna Nicholasega, kes põeb laste tserebraalparalüüsi.

Lewis hakkas võistlema viieaastaselt, esmalt automudelismis. Isa ostis talle ühe automudeli 1991 ning Lewis tuli täiskasvanute vastu võisteldes järgmisel aastal Suurbritannia meistrivõistlustel teiseks. Seejärel ostis isa talle jõulukingiks kardi ja lubas toetada poisi kardisõitu seni, kuni poiss koolis hästi õpib. Kardisport on kallis, mistõttu isa töötas mitmel kohal, et poeg saaks sõitmist jätkata, ometi leidis isa aega kõiki poja sõite vaatamas käia. Hiljem lõi ta oma arvutiettevõtte ja hakkas Lewise mänedžeriks.

Kardispordis tuli edu kiiresti. 1995. aastal astus ta Briti autospordi auhindade jagamisel McLareni bossi Ron Dennise juurde autogrammi saama ja ütles talle: "Tere, mina olen Lewis Hamilton. Ma tulin Suurbritannia meistriks ja ühel päeval ma tahan juhtida Teie autot." Dennis kirjutas talle autogrammiraamatusse: "Helista mulle üheksa aasta pärast, me nuputame midagi välja."

Kolm aastat hiljem, 1998, kui Hamilton oli 13-aastaselt teist korda Suurbritannia meistriks tulnud, helistas Dennis talle juba ise ning pakkus McLareni sõitja arenguprogrammi, mis sisaldas võimalust kunagi edaspidi Vormel 1-s sõita. Seetõttu on Hamilton kõigi aegade noorim sõitja, kes sõlmis lepingu, mille põhjal ta hiljem Vormel 1 rooli pääses.

Hamilton sõitis 1997 Junior Yamaha sarjas, 1998 Super One sarjas, 1999 Intercontinental A sarjas, 2000 Vormel A sarjas (võitis 9 sõidust 5, 5 parimat tulemust läkski arvesse) ja 2001 Vormel Super A sarjas (sai 15. koha, ühtki sõitu ei võitnud). Neist kahel viimasel hooajal oli tema meeskonnakaaslane Nico Rosberg. Nende tulemuste põhjal andis Briti rallisõitjate klubi talle 2000. aastal Tõusva tähe auhinna.

2001. aastal osales Michael Schumacher ühel näidisvõistlusel kardispordis. Ehkki Schumacher lõpetas sõidu 3. ja Hamilton üksnes 7. kohal, ütles Schumacher pärast sõitu tema kohta järgmist: "Ta on hea sõitja, väga tugev ja üksnes 16-aastane. Kui ta sedasi jätkab, siis ma olen kindel, et ta jõuab Vormel 1-sse. Üsna eriline on näha temavanust poissi ringrajal. Tal on kindlasti õige sõitjavaim."

2002. aastal sõitis Hamilton Vormel Renault' sarjas. Ta võitis 13 etapil 3 kvalifikatsiooni ja 3 etappi ning oli kokkuvõtteski 3. Järgmisel aastal võitis ta Vormel Renault's juba 10 etappi 15-st ja tuli Briti meistriks.

2004. aastal sõitis Hamilton Vormel 3 sarjas meeskonnas Manor Motosport. See ei läinud nii hästi: ta võitis 20 etapist üksnes ühe ja oli kokkuvõttes 5. Seevastu tema meeskonnakaaslane, hollandlane Charles Zwolsman saavutas üksnes ühe 3. ja ühe 6. koha ning oli kokkuvõttes 16.

Hamilton jäi silma favoriidiks peetud Prantsuse meeskonnale ASM Formula 3, kes Hamiltoni palkas. Hamilton sõitis number 1 all ja väga edukalt: 20 etapist võitis ta 15 ja kogus 172 punkti, teiseks jäi tema meeskonnakaaslane Adrian Sutil 94 punktiga, muidugi võitis ka nende meeskond 261 punktiga (2. koht 103 p.).

2006. aastal sõitis Hamilton GP2 sarjas. Ta võitis 21 etapist üksnes 5, kuid sellestki piisas sarja üldvõiduks 114 punktiga. Talle järgnesid Nelson Angelo Piquet 102, Alexandre Prémat 66, Timo Glock 50 ja Giorgio Pantano 44 punktiga.

Vormel 1

McLaren (2007-2012)

2007 
Hamilton liitus Vormel 1 McLareni meeskonnaga 2007. aastal ja korjas kohe enda nimele hulgaliselt rekordeid.

Ta on esimene Vormel 1 uustulnuk, kes on tõusnud sarja üldliidriks. Ühtlasi on ta noorim sarja üldliidriks tõusnud piloot (22 aastat 4 kuud 8 päeva). Eelmine rekordiomanik oli Fernando Alonso 2005. aastal (23 aastat 7 kuud 22 päeva).

Ta on esimene, kes oma debüüthooajal 9 esimest sõitu poodiumil lõpetas (eelmine rekord, 2, pärines 1964. aastast). Brittidest on ainult Jim Clark 9 järjestikusel etapil poodiumile tulnud (1963. aastal).

4 etapivõidu ja tiitlivõistluse teise kohaga sai temast kõigi aegade edukaim debütant F1-sarjas, ehkki ka Jacques Villeneuve võitis debüüthooajal 1996 4 etappi.

Debüüthooajal võitis ta 6 kvalifikatsiooni. Eelmist rekordit (3) jagasid Villeneuve (1996) ja Juan Pablo Montoya (2001).

Ning peale selle on Hamilton läbi aegade esimene mustanahaline, kes sõitnud Vormel 1-s.

2008 
2008. aasta esimesel etapil. Austraalias võidab ta nii sõidu kui ka kvalifikatsiooni.Teisel etapil enam nii hästi ei läinud,siiski saab ta kirja Malaisias viienda koha. Ebaõnn ootas aga teda ees Bahreinis, kui 3. kohalt startides jäi laeks 13. koht. Edasi tulid Hispaanias 3. ja Istanbulis 2. koht. Võistkonnakaaslane Kovalainen ei saanud kuidagi rahuldavaid tulemusi. Hamilton võidab Monacos ja Suurbritannias mille vahele jääb katkestamine Kanadas ja kehv 10. koht Prantsusmaal. Hooaja kümnendal etapil nopib ta Saksamaal taas võidu. Edasi on ta kogu aeg punktidel, siiski saab ta Jaapanis kvalifikatsiooni võidu järel alles 12. koha. Võidurõõmu saab ta nautida ka eelviimasel etapil Hiinas. Maailmameistriks aga kroonitakse ta ülinapi võistluse järel Brasiilias, kui suudab vihmast hoolimata viimases kurvis mööduda Toyota sõitjast Glockist. Vahepeal Brasiilias rõõmuhõiskeid teinud fännid on šokis, 1 punkt jäi Massal puudu tiitlis. Tagatipuks selgus, et Renault ja Briatore käskisid Piquet'l Singapuris seina sõita, et Alonso saaks enne turvaautot boksis ära käia.
2. novembril 2008 sai temast noorim Vormel 1 maailmameister.

2009 
2009. aasta reeglimuudatused paiskasid paremusjärjestuse segamini ning McLaren oli hooaja algul kiiruse poolest harjumatult aeglane. Austraalias kvalifitseerus Hamilton 15. kohal, ent sai karistada käigukasti vahetuse tõttu ning startis viimaselt positsioonilt. Hamilton suutis tugeva sõiduga lõpetada 4. kohal, ent ta diskvalifitseeriti kohtunikele valetamise tõttu.

Hamilton noppis avaetappidelt vaid mõned punktid ja lõpetas ka viis sõitu järjest punktidelt väljas. Hooaja teiseks pooleks oli McLaren oma autoarendusega teistele järele jõudnud ning Hamilton noppis võidud Ungari ja Singapuri etappidelt, lisaks veel mõned poodiumikohad ning hooaja üldarvestuses lõpetas Hamilton 5. kohaga.

Mercedes (2013-)

2021

Vormel 1 tulemused

Välislingid 

 
 
 Algas Lewis Hamiltoni ajastu, Õhtuleht, 3. november 2008
 Ann Hiiemaa. Hamilton võitleb kuulujuttude ja üksildusega, Postimees, 4. november 2008

Suurbritannia Vormel 1 piloodid
Sündinud 1985